De har bragt bagerbrød ud, de har ryddet op efter store fester i Syvstenhallen, de har serveret til arrangementer og pakket pakker i massevis. De har holdt et kæmpeevent med selve landstræner Kasper Hjulmand. Alt sammen for at samle penge ind, som de har kunnet give videre til børn og unge, som ikke har det ligeså godt som dem selv gennem organisationen Kids Aid. De er med andre ord ikke kommet sovende til succesen. Hæver målet med en halv million Succes har U17 fodboldholdet fra Bangsbo Freja i Frederikshavn fået, for holdet satte sig et mål; nemlig at samle en million kroner ind til at hjælpe andre med penge, der kunne give børn og unge oplevelser og lige lidt ekstra i hverdagen. - Vi er faktisk helt vildt tæt på målet, og nu har vi øget målet til måske 1.5 millioner kroner, og vi har planer om noget, der er endnu større end besøg af Kasper Hjulmand, siger Sebastian Evers fra holdet uden at ville røbe, hvad der er på vej. U17 holdet blev kendt tv sidste år, da holdet løb med sejren i TV2 Nords årlige prisuddeling, Årets Nordjyde, hvor en eller flere nordjyder hyldes og belønnes for at gøre noget ekstraordinært for andre. - Vi regnede bestemt ikke med at vinde, for der var så mange med, og det er jo ikke en lille pris at blive Årets Nordjyde, det er en kæmpe pris, så vi blev noget overrasket, da der pludselig blev sagt "årets vinder er Bangsbo Freja", siger Malthe Koch. En oplevelse for livet Klubkammeraten Sebastian Evers husker tydeligt den store overraskelse, det var pludselig at stå på scenen på hjemmebane i Arena Nord i Frederikshavn, hvor sidste års gallashow blev holdt. - Det var virkelig surrealistisk, fedt og en oplevelse for livet, siger han. Det har ifølge de to holdkammerater hjulpet på et i forvejen godt humør og kammeratskab at vinde prisen som Årets Nordjyde. - Det er også lidt et moralsk boost, og man får lyst til at lave endnu mere af det, man gør, siger Sebastian Evers. Skal på fodboldtur i Sverige Til sommer skal de unge fodboldspillere fra Frederikshavn prøve noget helt nyt: De skal nemlig bruge penge på dem selv - for holdet skal på tur. Det 50.000 kroner, der fulgte med titlen og æren som Årets Nordjyde, skal bruges på en fodboldtur til det nordlige Sverige. Her skal de deltage i den internationale fodboldturnering Piteå Games. - Det bliver selvfølgelig lidt anderledes, fordi vi er vant til at samle penge ind til andre, men det er også fedt, at vi får lov til at blive lidt forkælet, lyder det fra Malthe Koch, som tilføjer, at han glæder sig vildt til at prøve at spille fodbold i Piteå. - Det er oppe ved polarcirklen, så der er midnatssol, så jeg glæder mig til at spille midt om natten, lyder det fra Malthe Koch. De to holdkammerater Malthe Koch og Sebastian Evers understreger, at indsamlingen til Kids Aid stadig er førsteprioritet.

Opsummering:
U17 fodboldholdet fra Bangsbo Freja i Frederikshavn er tæt på at have nået målet efter, de sidste efterår vandt Årets Nordjyde, men nu har holdet et nyt mål.